Source: http://csmbaiamare.ro/box_stiri.html
Timestamp: 2017-07-26 00:49:20+00:00

Document:
BOX (arhiva ştiri) Doar titluriel | Arată ştirile pe larg 07.06.2010: Olimpiu MĂRCUŢ, locul VI la CN Tineret La Craiova s-au desfăşurat, în perioada 30 mai - 6 iunie, Finalele Campionatului Naţional de Box - Tineret. CSM Baia Mare a fost reprezentat de Olimpiu MĂRCUŢ, care a concurat la categoria 69kg. După ce în primul meci a trecut de reprezentantul clubului Farul Constanţa, sportivul nostru a fost învins la puncte de dinamovistul Ioan Boboc, component al lotului naţional, şi a încheiat competiţia pe locul VI.
Următoarea competiţie majoră pentru sportivii noştri este Cupa României - feminin, care se va desfăşura la Mangalia în data de 15 august. 04.05.2010: Finalele CN Juniori În perioada 25 aprilie - 2 mai s-au disputat, la Tg. Mureş, Finalele CN de Box - Juniori, competiţie la care au participat nu mai puţin de 178 sportivi din toată ţara. Trei pugilişti de la CSM Baia Mare au concurat, cea mai bună clasare la final având-o Gabriel POP - locul 4 la categoria 86kg. Ceilalţi doi au avut ghinion la tragerea la sorţi, fiecare jucând primul meci cu un adversar mult mai bine cotat: Alin UNGUR (57kg) a pierdut în faţa campionului european de juniori, iar Florin GHERGHEL (66kg) a fost învins de către un alt component al lotului naţional de juniori. Următoarea competiţie pentru boxerii noştri este Finala CN de Tineret, care se va disputa la Craiova în perioada 30 mai - 6 iunie. Vineri, 7 mai, sportivii de Tineret ai CSM vor merge la Sighet, unde vor disputa în acest weekend mai multe meciuri în vederea pregătirii pentru Finalele CN. 20.04.2010: Şase medalii la Oradea, urmează Finala CN Juniori I Sâmbătă şi duminică (17-18 aprilie) s-a disputat la Oradea o nouă ediţie a turneului de box Gongul Orădean. Sportivii CSM Baia Mare au obţinut 6 medalii - 3 de aur şi 3 de argint.
Aur: Ioana RUS (63kg), Ştefania MICLE (75kg) şi Gabriel POP (86kg).
Argint: Ionel GÂRBOAN (48kg), Alin UNGUR (57kg) şi Florin GHERGHEL (66kg). În perioada 25 aprilie - 2 mai va avea loc, la Târgu Mureş, Finala CN Juniori I, la care clubul nostru va participa cu trei sportivi: Alin UNGUR, Florin GHERGHEL şi Gabriel POP. 29.03.2010: 7 medalii la Finalele CN Junioare, Tineret şi Senioare În perioada 21-28 martie s-au desfăşurat, la Câmpulung Muscel, Finalele CN Junioare, Tineret şi Senioare. Sportivii CSM Baia Mare au cucerit şapte medalii, dintre care patru de aur, una de argint şi două de bronz.
Medaliaţii noştri: Diana GHERGHEL - aur la +81kg, Senioare: Ştefania MICLE - aur la 81kg, Tineret; Ioana RUS - aur la 63kg, Junioare; Anca BAIAS - aur la 66kg Junioare; Raluca CHIŞ - argint la 75kg, Senioare; Roxana BLENCHE - bronz la 60kg, Tineret; Daiana UJENIUC - bronz la 50kg, Junioare. 18.03.2010: Finalele CN Junioare, Tineret şi Senioare În perioada 21-28 martie se vor desfăşura, la Câmpulung Muscel, Finalele CN de Junioare, Tineret şi Senioare. Secţia Box a CSM Baia Mare va fi prezentă la aceste competiţii cu nouă sportive. 09.02.2010: Un bronz la Cupa României - Juniori În perioada 1 - 7 februarie s-a desfăşurat, la Iaşi, finala Cupei României - Juniori, competiţie la care au participat 126 de pugilişti din toată ţara, inclusiv lotul naţional de juniori. CSM Baia Mare a participat cu trei sportivi: Adrian CHERECHEŞ (57kg) şi Florin GHERGHEL (66kg) au fost eliminaţi în preliminarii, iar Gabriel POP a cucerit bronzul la categoria 86kg.
Următoarea competiţie la care vor participa sportivii secţiei Box a CSM este Cupa României - Tineret (Mangalia, 17-21 februarie). 12.12.2009: Cei mai buni sportivi - 2009 Antrenorii secţiei Box au realizat un clasament al celor mai buni sportivi pe anul 2009:
Senioare: 1. Raluca Chiş; 2. Diana Gherman; 3. Adriana Hosu; 4. Mihaela Lupan; 5. Alexandra Peter. Seniori: 1. Liviu Irimeş; 2. Marius Terheş; 3. Florin Cardoş; 4. Cosmin Tirean; 5. Ştefan Ţicală. Tineret: 1. Marius Loloş; 2. Lenard Suhart; 3. Olimpiu Mărcuţ; 4. Aurel Ardelean; 5. Dan Ardelean. Junioare: 1. Alice Bretan; 2. Daiana Ujeniuc; 3. Roxana Bleche; 4. Ioana Rus; 5. Ramona Chiver.
Juniori: 1. Roman Samuel; 2. Ionuţ Marina; 3. Alin Ungur 4. Adrian Cherecheş; 5. Beniamin Ciurdaş. Copii: 1. Gabriel Pop; 2. Florin Gherghel; 3. Adrian Golovinschi; 4. Bogdan Gorghiş; 5. Ioan Bilan.
01.12.2009: Memorialul Angelco Srbovan Luni şi marţi, în sala de box a CSM Baia Mare (Câmpul Tineretului nr. 1) a avut loc a XI-a ediţie a Memorialului Angelco Srbovan. Au participat 80 de sportivi de la şapte cluburi din ţară şi unul din Ungaria (Szolnok). Organizatori au fost CSM Baia Mare, CSŞ 2 Baia Mare şi DSJ Maramureş. 24.08.2009: Cupa României Feminin: şase medalii pentru CSM În perioada 17-23 august s-a desfăşurat, în Complexul Sportiv Alutus din Mangalia, Cupa României la Box - Feminin. CSM a participat cu şase sportive, reuşind să cucerească tot atâtea medalii. Senioare: Raluca CHIŞ - aur la +81kg; Diana GHERGHEL - argint la 81kg; Mihaela LUPAN (fostă MĂRCUŢ) - argint la 75kg. Tineret: Mihaela PURDEA - bronz la 46kg. Junioare: Paula Alice BRETAN - aur la 63kg; Daiana FUJENIUC - argint la 50kg. 02.08.2009: Şase sportive pentru Cupa României În perioada 17-23 august, în Complexul Sportiv Alutus din Mangalia, se va desfăşura Cupa României la Box - Tineret feminin. CSM Baia Mare va participa cu şase sportive, însoţite de antrenorul emerit Gheorghe MAN.
Astăzi s-a încheiat Finala Campionatul Naţional de Box - Seniori, care s-a desfăşurat în Sala Sporturilor din Arad începând din 27 iulie. CSM nu a mai participat, deoarece ambii sportivi calificaţi au avut examene în această perioadă: Liviu IRIMEŞ a susţinut (cu brio) bacalaureatul, iar Florin CARDOŞ a dat admitere (şi a intrat) la Facultatea de Educaţie Fizică şi Sport a UBV. 08.06.2009: Marius LOLOŞ - bronz la finala CN Tineret În perioada 1-7 iunie, la Mangalia, în Complexul Sportiv Alutus, s-a desfăşurat finala Campionatului Naţional de Box Tineret. CSM Baia Mare a participat cu trei sportivi: Marius LOLOŞ - 54 kg (care a cucerit medalia de bronz), Lenard SUHART - 57 kg şi Liviu IRIMEŞ - 69 kg. Sportivii au fost însoţiţi de antrenorul Ioan ZELUJEC.
08.06.2009: Cinci medalii la Turneul de la Budapesta De mai mulţi ani, sportivii Secţiei Box a CSM Baia Mare sunt invitaţi la un turneu internaţional ce se desfăşoară la Budapesta. Anul acesta turneul a avut loc în perioada 5-7 iunie, CSM participând cu cinci sportivi (două fete şi trei băieţi) şi cucerind tot atâtea medalii: Andrea PETER - aur (52kg, Junioare), Diana GHERGHEL - aur (80kg, Senioare), Marius POP - argint (46kg, Tineret), Marius TERHEŞ - argint (81kg, Seniori) şi Florin CARDOŞ - aur (69kg, Seniori - finala a câştigat-o prin KO). Sportivii au fost însoţiţi de antrenorul emerit Gheorghe MAN. 20.05.2009: Trei sportivi ai CSM în Finala CN pentru Tineret În perioada 1-7 iunie, la Mangalia, se va desfăşura Finala Campionatului Naţional pentru Tineret. De la CSM Baia Mare vor participa trei sportivi: Marius LOLOŞ - 54 kg, Lenard SUHART - 57 kg şi Liviu IRIMEŞ - 69 kg. În vederea pregătirii pentru această competiţie, cei trei vor participa, în zilele de 22 şi 23 mai, la "Cupa de Vară" de la Sighet. 21.04.2009: Bronz pentru Raluca CHIŞ în Turcia În perioada 14-20 aprilie s-a desfăşurat la Istanbul, în Turcia, Turneul Internaţional de Box Feminin şi Masculin pentru Seniori "AHMET COMERT", la care România a participat atât cu echipa de seniori cât şi cu cea de senioare.. În lotul feminin al României a fost şi sportiva CSM, Raluca CHIŞ, care a obţinut bronzul la categoria +81 kg, pierzând în semifinală în faţa turcoaicei Şemsi Yarali.
30.03.2009: Şapte medalii la CN de Box Feminin În perioada 23-29 martie s-a desfăşurat, la Câmpulung Muscel, CN de Box Feminin, Senioare şi Junioare, cu o participare de peste 100 de sportive.. CSM Baia Mare a obţinut 7 medali: 2 de aur, 2 de argint şi 3 de bronz. Adriana Hosu şi-a păstrat titlul naţional cucerit în ultimele opt ediţii.
Junioare: 48 kg - Daiana UJENIUC - argint. Tineret: 46 kg - Mihaela PURDEA - bronz; 75 kg - Florina HORGHOŞ - bronz. Senioare: 48 kg - Alexandra PETER - bronz; 81 kg - Adriana HOSU - aur, Diana GHERGHEL - argint; +81 kg - Raluca CHIŞ - aur. Adriana HOSU 04.03.2009: Competiţiile lunii martie În perioada 9-15 martie se va desfăşura, la Mangalia, Cupa României la Box, Tineret (sportivi născuţi în 1990-1991). CSM Baia Mare va participa cu 3 sportivi. În perioada 23-29 martie se va desfăşura, la Câmpulung Muscel, Campionatul Naţional de Box Feminin, Junioare şi Senioare, la care CSM Baia Mare va participa cu 8 sportive, inclusiv cele două de la lotul naţional. 04.12.2008 :Felicitări, Adriana HOSU! Joi, 4 decembrie, în sala de şedinţe a DSJ Maramureş s-a desfăşurat o conferinţă de presă cu ocazia întoarcerii acasă de la Campionatul Mondial de Box din China a sportivei CSM Adriana Hosu, medaliată cu argint la categoria 86 kg. Au participat Andrei Sorin - directorul CSM, Cornel Săvoiu - director DSJ, Gheorghe Man - antrenorul sportivei, şi, bineînţeles, Adriana Hosu. "Am plecat din ţară cu unele probleme de sănătate care m-au împiedicat să ajung mai sus", a mărturisit proaspata medaliată la Campionatul Mondial de box feminin.
"Performanţa Adrianei este cu atât mai importantă cu cât ea a plecat spre China ştiind că este accidentată şi având probleme mari la coloană. Sperăm să îşi revină cât mai repede, pentru că altfel ea riscă să fie nevoită să se retragă din activitate", a adaugat la rândul său directorul clubului CSM Baia Mare, Andrei Sorin.
Adriana Hosu este suspectă de hernie de disc, iar meciurile pentru titlul mondial au constituit un adevărat chin pentru sportivă, care în finala Mondialului a fost extrem de aproape să abandoneze, din cauza durerilor îngrozitoare de spate.
"Finala campionatului a fost cel mai greu meci din întreaga mea carieră. Semifinala a avut loc cu o zi înainte, iar în acel meci a trebuit să îmi întrebuinţez serios coloana. În meciul de a doua zi am avut un handicap important, pentru că nu puteam să îmi coordonez mişcările din cauza durerii. Am terminat meciul doar datorită încăpăţânării mele, deşi probabil că ar fi fost o decizie mai înţeleaptă din punct de vedere al sănătăţii să mă opresc", a mărturisit pugilista. 03.12.2008: Conferinţă de presă Joi, 4 decembrie, de la ora 10:00, se va desfăşura în sala de şedinţe a DSJ Maramureş (Bd. Unirii 14A) o conferinţă de presă, cu ocazia întoarcerii acasă de la Campionatul Mondial de Box a sportivei Adriana HOSU, câştigătoare a medaliei de argint la categoria 86kg. Vor participa Adriana Hosu, antrenorul emerit Gheorghe Man, directorul CSM, Andrei Sorin, şi un reprezentant al DSJ. 29.11.2008: Memorialul Angelco Srbovan: Ediţia a zecea, de nota 10+ Ieri şi azi s-a desfăşurat, în Sala de Box a CSM, a zecea ediţie a Memorialului Angelco Srbovan. Cu o numeroasă participare (14 echipe, cca 90 de sportivi, 63 de meciuri) a fost apreciată de organizatori şi participanţi ca fiind cea mai reuşită ediţie de până acum a memorialului. Şase sportivi de la CSM Baia Mare (dintre cei 15 care au participat) s-au calificat ieri pentru finalele care au avut loc astăzi. Loc 1:
Mădălin CIONTOŞ - juniori, 52 kg
Olimpiu MĂRCUŢ - tineret, 64 kg
Liviu IRIMUŞ - tineret, 69 kg Adrian ŢUŢA - tineret, 90 kg
Paul GHIŢ - cadeţi, 69 kg
Marius LOLOŞ - tineret, 54 kg Galerii foto de la cele două gale găsiţi aici: vineri şi sâmbătă 29.11.2008: Campionatul Mondial: Argint pentru Adriana HOSU Adriana HOSU a cucerit medalia de argint la Campionatul Mondial ce s-a desfăşurat la Ningbo (China), cea mai mare performanţă de până acum a sportivei noastre, ea mai având în palmares o medalie la Mondiale, însă de bronz. Adriana a pierdut astăzi finala categoriei 86 kg în faţa turcoaicei Semsi YARALI, punctaj 2-7. Felicitări, Adriana! 28.11.2008: Campionatul Mondial: Adriana HOSU este în finală! Adriana HOSU, sportiva CSM Baia Mare, s-a calificat în finala Campionatului Mondial ce se desfăşoară în Ningbo, China, după ce a învins în semifinală reprezentanta ţării gazdă, ZHANG Li Na. Mâine, sportiva noastră va juca finala categoriei 86 kg cu Semsi YARALI din Turcia, care în semifinală a trecut de americanca Tiffanie Nichole HEARN.
MULT SUCCES, ADRIANA! 27.11.2008: Vineri şi sâmbătă, Memorialul Angelco Srbovan În organizarea CSM Baia Mare şi DSJ Maramureş, în zilele de 28 şi 29 noiembrie se desfăşoară, la Sala de Box a CSM (Câmpul Tineretului nr.1) Memorialul Angelco Srbovan. Participă 14 echipe (cca 90 sportivi) din mai multe oraşe din ţară, printre care Iaşi, Marghita, Sighetu Marmaţiei, Oradea, Cluj-Napoca, Satu Mare, Zalău şi Călăraşi, precum şi echipele CSM (15 sportivi) şi LPS din Baia Mare. Se concurează la toate categoriile de vârstă (copii, cadeţi, juniori, tineret, seniori), atât la fete cât şi la băieţi. Galele vor începe vineri, la ora 15:00, respectiv sâmbătă, la ora 10:00. 19.11.2008: Adriana HOSU la Mondialul din China
Federaţia Chineză de Box, Municipalitatea oraşului Ningbo şi AIBA organizează în perioada 22-29 noiembrie 2008 Campionatul Mondial Feminin pentru Senioare.
Din echipa României, formată din 10 sportive, face parte şi băimăreanca Adriana HOSU, de la CSM Baia Mare. Ea va concura la categoria 86 kg. Vă vom ţine la curent cu evoluţia ei la acest Mondial. Interviu: Gheorghe MAN Gheorghe Man, antrenorul sub a cărui îndrumare boxerii băimăreni au cucerit peste 200 de medalii la competiţii naţionale şi internaţionale, a făcut cunoştinţă cu boxul în anul 1966. După aproape 10 ani petrecuţi în ring, el absolvă şcoala de antrenori din cadrul IEFS din Bucureşti şi devine antrenor. Din 1975 până în 1990 a fost antrenor-coordonator la Motorul Baia Mare. Din1990, an în care Motorul s-a desfiinţat, Gheorghe Man se ocupă de pregătirea şi coordonarea sportivilor în cadrul CSM Baia Mare. În anul 2003 a antrenat lotul naţional de fete, tot atunci a primit şi titlul de antrenor emerit, categoria I. Când aţi făcut cunoştinţă cu mănuşile şi ringul?
Cu mai bine de 40 de ani în urmă. Mai precis în 1966, odată cu venirea mea de la Vişeu în Baia Mare. Am venit aici pentru a urma cursurile şcolii sanitare tehnice. Am început boxul la Clubul Sportiv Orăşenesc, cum se numea pe vremea aceea, sub îndrumarea lui Sârbovan Angelco, primul şi de altfel unicul meu antrenor. Am practicat boxul timp de aproape 10 ani, perioadă în care am susţinut 210 meciuri, 188 dintre acestea le-am şi câştigat. În 1972 şi 1973 am fost finalist la Campionatele Naţionale, categoria 71 de kg. De asemenea am cucerit numeroase trofee la turneele internaţionale. Îmi aduc cu plăcere aminte de cele din Ghana, Iran şi Budapesta. De ce box?
Înainte de box am făcut fotbal, însă din cauză că nu cunoşteam pe nimeni nu am reuşit să mă acomodez. Un prieten m-a îndrumat spre sala de box. Mi-a plăcut şi am rămas. Cum era boxul în acea vreme?
Era mult mai atractiv, dar şi mult mai periculos. În acea perioadă se boxa fără cască, fără proteză, fără niciun fel de protecţie, iar un meci avea trei reprize de câte 3 minute fiecare. În perioada în care eu activam ca sportiv, cei de la categoria I erau trimişi capi de serie în alte oraşe. Majoritatea în celălalt capăt a ţării: Brăila. Galaţi, Bucureşti. Când aţi început munca de antrenor şi cum au fost primii ani?
În 1975 în cadrul clubului au fost constituite grupe de copii pentru trei foşti sportivi. Adică: Mihoc, Frâncu şi desigur Man. Am făcut şcoala de antrenori din cadrul Institutului de Educaţie Fizică şi Sport din Bucureşti. După absolvire am fost angajat în cadrul clubului. La început am lucrat cu Sârbovan, după ce acesta a plecat la Borşa locul său a fost luat de Gheorghe Iliuţă.
Între anii 1980-1990 am fost antrenor coordonator la Motorul Baia Mare. În 1987 au apărut şi primele rezultate: sportivi medaliaţi şi selectaţi în loturile naţionale. Îi amintesc pe Florin Grămadă şi Nuţu Cociotă, doi boxeri foarte buni, care au continuat să aducă medalii până în anul 1990. Atunci, sub presiunile acelor vremuri de cotitură pentru România, Motorul se desfiinţează, însă nu şi boxul care în acel an renaşte la CSM Baia Mare. O serie de foşti sportivi care ocupau funcţii de conducere în municipiu fac front comun şi se alătură clubului. Cu sprijinul lor a luat fiinţă această echipă. Care a fost cel mai frumos moment de până acum în cariera dumneavoastră de antrenor?
Au fost multe. O perioadă foarte frumoasă a fost cea în care am antrenat lotul naţional de fete, în anul 2003. Iar un moment remarcabil pe care l-am trăit a fost cel în care Adriana Hosu a cucerit medalia de aur la Campionatele Europene, în anul 2005. Desigur am avut multe satisfacţii. Dacă ne gândim nu doar la aurul de la Europene ci şi la bronzul de la Mondiale cucerit un an mai târziu de Adriana Hosu, sau la cele trei bronzuri câştigate consecutiv de Mihaela Mărcuţ Lupan (2003, 2004, 2005) la Campionatele Europene, la campionii naţionali pe care i-am avut şi îi avem, nu pot să spun decât că sunt un antrenor care a avut parte de multe momente de bucurie. De altfel în anul 2005 CSM a fost declarat cel mai bun club de box din ţară. Din 2005 şi până în 2007 am cucerit 115 medalii, la toate grupele, începând de la copii şi până la seniori, la competiţii naţionale şi internaţionale, iar în anul 2008, până în acest moment, avem deja 16 medalii. Dezamăgiri?
Bucuriile au fost mult mai multe decât dezamăgirile. Însă cea mai mare dezamăgire a mea se leagă de anul 2000. Atunci, după demisia preşedintelui Federaţiei Române de Box şi scandalul în care a fost implicat, am avut parte de un an în care sportivii noştri au fost puţin dezavantajaţi în toate competiţiile la care au participat pe plan intern. S-a ajuns prea departe atunci. Au fost competiţii în care s-a acoperit inclusiv ecranul calculatorului pe care se calcula şi afişa punctajul boxerilor. Însă, în cele din urmă, au înţeles şi ei că noi nu suntem implicaţi în niciun fel în ceea ce se întâmpla şi lucrurile au revenit la normal. O altă dezamăgire pentru mine este faptul că în ultimii ani a scăzut numărul celor care doresc să practice boxul. Dacă în 1999 aveam 103 sportivi legitimaţi, treptat numărul acestora a scăzut. Astfel încât în 2001 aveam 94 de sportivi, în 2003 erau 73, în 2006 am legitimat doar 26 de sportivi, iar în acest an, până în prezent, avem 30 de sportivi. Cine sau ce poartă vina principală pentru această scădere a numărului de practicanţi ai boxului?
E greu de spus. Celor care sunt elevi probabil li s-au suprapus orele de şcoală cu cele de antrenamente. De aceea acum facem antrenamente şi dimineaţa (9.00 - 11.00) şi după-masa (15.00 -20.00). În ceea ce priveşte seniorii, aceştia renunţă de cele mai multe ori din cauza faptului că boxul nu aduce bani. Este boxul un sport pentru oricine?
Nu. Vin mulţi copii aici la sală, dar majoritatea pleacă după primele antrenamente. Ca să fii un bun boxer trebuie să fii curajos, să ai iniţiativă şi să respecţi cele 9 reguli ale FRB.
Este practicat de multe fete, dar este boxul un sport care li se potriveşte?
Fetele sunt într-adevăr mai sensibile, dar ele asimilează mult mai repede noţiunile din box. Fetele se bazează pe tehnică şi inteligenţă, spre deosebire de băieţi care sunt mai haotici şi se bazează mai mult pe forţă. E mai greu ca sportiv sau ca antrenor?
E mult mai greu ca antrenor. Trebuie să ai nervi de oţel şi să fii foarte cumpătat.
Cum vedeţi boxul în România la ora actuală? Mai are România box?
Boxul în România este într-o oarecare decădere şi asta din cauză că sunt puţine competiţii, iar seniorii sunt greu de ţinut pentru că nu le putem asigura mare lucru şi atunci preferă să treacă la profesionişti. Dar majoritatea se pierd.
Dar în Maramureş? Înregistrează aceeaşi decădere?
Boxul în Maramureş e în regres. Anii trecuţi a existat mult mai multă implicare şi mai mulţi sponsori. Acum trăim din banii clubului şi nu ne permitem meciuri de pregătire, iar la Campionatele Naţionale participăm doar cu sportivii de care suntem siguri că aduc medalii. Cristina SZEKELI 09.08.2008 : CE: Bronz pentru Adriana HOSU După cum anunţam zilele trecute, Adriana HOSU s-a calificat în semifinalele categoriei 86 kg la Campionatul European de Box Senioare care s-a desfăşurat la Liverpool. În semifinală însă nu a reuşit să treacă de turcoaica Iaraly, pierzând la puncte (4-10) şi obţinând astfel medalia de bronz. După întoarcerea în ţară Adriana va continua pregătirea cu lotul naţional, în vederea Campionatului Mondial care va avea loc în luna septembrie. 08.08.2008 : CE: Adriana HOSU şi-a asigurat deja o medalie Adriana HOSU s-a calificat în semifinalele Campionatului European care se desfăşoară în aceste zile la Liverpool, Marea Britanie. Ea urmează să o întâlnească astăzi, în semifinală, pe turcoaica Iaraly. În cealaltă semifinală se vor întâlni pugiliste din Scoţia şi Polonia. Succes, Adriana! 04.08.2008: Adriana HOSU la Europene În perioada 4-9 august lotul de senioare al României participă la Campionatul European de Box Feminin, care se desfăşoară la Liverpool, Marea Britanie. Pugiliste din 17 ţări se vor întrece în frumoasa sală de la Greenbank Sports Academy. Din lotul României face parte şi Adriana HOSU, sportivă a CSM, care va concura la categoria 86 kg. Îi dorim mult succes! 09.06.2008: Cupa Zuglo, Budapesta: Trei medalii de aur şi un argint În perioada 6-8 iunie s-a desfăşurat, la Budapesta, Cupa Zuglo, turneu de box la care au participat opt cluburi din Budapesta şi două din Baia Mare, CSS LPS şi CSM. Antrenorul Gheorghe MAN a făcut până la urmă deplasarea cu 6 sportivi, dintre care patru au cucerit medalii: Marius LOLOŞ - aur la 52 kg Juniori, Lenard SUHART - aur la 54 kg Juniori, Liviu IRIMEŞ - aur la 60 kg Juniori şi Florina HORGHOŞ - argint la 69 kg Senioare. Fiecare dintre cei trei medaliaţi cu aur a primit şi diploma de "cel mai tehnic sportiv" la categoria respectivă. Următoarea competiţie: Campionatul Naţional, Seniori - 7 iulie, Iaşi. 04.06.2008: Cupa Zuglo - Opt boxeri de la CSM pleacă la Budapesta
Vineri dimineaţa, la ora 07:00, opt sportivi de la CSM vor pleca spre Budapesta, unde se va desfăşura în perioada 6-8 iunie un puternic turneu internaţional organizat de clubul Zuglo. Este al doilea an consecutiv când sportivii noştri sunt invitaţi să participe. Iată care sunt cei opt: Marius LOLOŞ (52 kg, Junior), Lenard SUHART (54 kg, Junior), Liviu IRIMEŞ (60 kg, Junior), Adrian ŢUŢA (91 kg, Junior), Ciprian ZELUJEK (60 kg, Senior), Bogdan BOTA (91 kg, Senior), iar la fete Florina HORGHOŞ (69 kg, Senioară) şi Diana GHERGHEL (75 kg, Senioară). Aceştia vor fi însoţiţi de antrenorul Gheorghe MAN, de arbitrul Claudiu FILIP şi de Ioan ROŞCA, preşedintele fundaţiei Prietenii Boxului Maramureşean. 18.05.2008: CN de Tineret - Două "bronzuri" pentru CSM
În perioada 11-17 mai s-a desfăşurat, la Ploieşti, Campionatul Naţional de Tineret la box. CSM a participat cu doi sportivi: Marius LOLOŞ a cucerit bronzul la categoria 51 kg, iar Adrian ŢUŢA a luat tot bronz la categoria +81 kg. Următoarea competiţie la care vor participa boxerii de la CSM este Turneul internaţional de la Budapesta, organizat de puternicul club Zugló. Este al doilea an consecutiv când CSM este invitat să participe la acest turneu. 06.05.2008: 11-17 mai, Campionatul Naţional de Tineret În perioada 11-17 mai se va desfăşura la Ploieşti Campionatul Naţional de Tineret la box. Secţia Box a CSM va participa cu doi sportivi, Marius LOLOŞ şi Adrian ŢUŢA.

References: CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM

 CSM 
 CSM 
 CSM 
 CSM